Veediefstalsaak: Vyf bly eers agter tralies | Maroela Media
Veediefstalsaak: Vyf bly eers agter tralies
Jan-Spruyt Steenkamp en Cornelius van der Walt is twee van die verdagtes wat in hegtenis geneem is. (Foto: SAPD)
'n Prokureur van Pretoria en sy vier medebeskuldigdes sal minstens nog 'n week agter tralies moet deurbring nadat hulle vroeër vandeesweek op aanklag van veediefstal en besit van gesteelde goedere in hegtenis geneem is.
Jan-Spruyt Steenkamp (32), Cornelius van der Walt (55), Lucas Magagula (35), Sibusiso Mabuse (43) en Vusi Mhlongo (34) het vandeesweek in die rondgaande hof in Breyten, Mpumalanga, verskyn. Hulle word daarvan beskuldig dat hulle betrokke was by die diefstal van 334 beeste ter waarde van R3,1 miljoen.
Kol. Mtsholi Bhembe, woordvoerder van die polisie, sê die vyf sal in aanhouding bly tot 17 Mei wanneer hulle na verwagting om borgtog sal aansoek doen.
Een van die vragmotors waarop beslag gelê is. Foto: SAPD
Aanvanklik is 12 verdagtes in verband met die saak in hegtenis geneem, maar nadat die verdagtes Donderdag in die Ermelo-landdroshof verskyn het, is die aanklagte teen sewe van hulle teruggetrek.
Maroela Media het vroeër berig die vyf beskuldigdes is Dinsdagaand in die Breyten-omgewing in hegtenis geneem nadat die polisie inligting gekry het oor 'n "ooreenkoms" wat glo aangegaan is. Lede van Middelburg se veediefstaleenheid het 'n operasie van stapel gestuur met die bystand van ander eenhede en 'n private veiligheidsmaatskappy, Anti-Crime Security Unit (ACSU).
"Die lede het op twee vragmotors afgekom wat vol vee gelaai is en 'n derde vragmotor wat hulle nog besig was om te laai," het brig. Leonard Hlathi, polisiewoordvoerder, vroeër gesê. Volgens Hlathi het die polisie op die drie vragmotors, 'n bakkie en R95 000 kontant beslag gelê.
Hof sê gay-uitspraak is 'geensins onduidelik'
Politieke partye eis onafhanklike oudit van stembriewe
Sal die ou mensdom, dan nou nooit leer nie..? Tragies,om vir so min,nou so baie moeilikheid te hê
Ai tog. Ek voel jammer vir hulle want hulle moes van beter geweet het aangesien hulle regsgeleerdes is. Sterkte vir julle hoop maar julle gaan los kom.
Ai siestog nou is die diewe gevang.Wat van die boere wie se beeste dit is???O ja baie dink mos ons het GLO baie en kry dit verniet.